Harald Nielsen

Harald Andreas Nielsen (født 14. juni 1831 i Bergen, død 17. mars 1882 i Bergen) var en norsk skuespiller, senere leder for et omreisende teater, og omsider fotograf. Foreldrene var håndverker Rasmus Nielsen og hustru Dorothea Catharina Beyer.


== Teatermann ==
Harald Nielsen debuterte på Det norske Theater i Bergen 25. april 1851, som d’Aubigny i stykket Gabrielle de Belle-Isle. I 1854–1855 var han knyttet til Christiania Theater, men mistrivdes og søkte tilbake til teateret i Bergen, hvor han hadde ansettelse til 1861. Både han og hustruen Fredrikke forlot Bergen for å jobbe for Det norske Theater i Trondheim. I 1865 dannet han sammen med Jacob Asmundsen et eget norsk teaterselskap, som spilte i Bergen høstsesongen 1865 og i Trondheim vårsesongen 1866. Med flere lengre avbrudd ble teaterselskapet fortsatt frem til i 1870.


== Ekteskap ==

Harald Nielsen ble  den 27. november 1856 gift med skuespiller Fredrikke Jensen (1837–1912). De fikk etterhvert ti barn, og da de kom til Trondheim holdt de stort og folksomt hus i Prinsens gate 13, (senere i Dronningens gate 27, hvor han også drev sitt fotoatelier). Så lenge hun levde hjalp svigermoren, Anne Rognved, dem som husbestyrerinne. Hun ble assistert av sin tenåringsdatter, svigerinnen Josephine Amalie Rognved, og et par tjenestejenter.


== Fotograf ==
I 1870 ga Harald Nielsen opp skuespillerkarrieren og ble fotograf, liksom teaterkollega Daniel Georg Nyblin hadde gjort ti år tidligere. Han kjøpte Rostads atelier i Prinsens gate 3 ved Turnhallen i Trondheim, og overtok sannsynligvis også hans negativplater. Her arbeidet han sammen med fotograf Miron Bronislaw Omenta under firmanavnet «Nielsen & Omenta». Fra 1874 hadde Harald Nielsen sitt fotoatelier i «Stadthamborggaarden» i Dronningens gate 27, på hjørnet mot St. Olavs gate i Trondheim. I 1876 fulgte han sin hustru tilbake til Bergen, hvor hun var blitt engasjert som ensemblets førstedame ved etableringen av Den Nationale Scene. Han fikk da fotoatelier i Kortpillsmuget, hvor han holdt det gående som portrettfotograf til 1881.


== Referanser ==


== Litteratur ==
Blanc, Tharald: Norges første nationale Scene (Bergen 1850-1863). Et Bidrag til den norske dramatiske Kunsts Historie.  Kristiania 1884. Albert Cammermeyer.
Blytt, Peter: Minder fra den første norske Scene i Bergen i 1850-Aarene. (2. opl.). 1907.
Bonge, Susanne: Eldre norske fotografer; Fotografer og amatørfotografer i Norge frem til 1920, Bergen 1980. ISBN 82-7130-014-8
Heggøy, Willy N.: Den skjønne Fredrikke. Om Fredrikke Nielsen. Nasjonalbiblioteket NBO Ms. 4° 4305.
Jensson, Inger: Biografisk skuespillerleksikon. Norske, danske og svenske skuespillere på norske scener særlig på 1800-tallet. Oslo, Bergen, Tromsø. Universitetsforlaget.
Nielsen, Fredrikke: Minnen från min barndom och mina första ungdomsår. Ibsenhuset og Grimstad Bymuseum. Skrifter nr. 7. Oslo 1998. Novus Forlag. ISBN 82-7099-294-1 (h).
Preus museum: Upublisert materiale. Horten 2011.
Sperati, Octavia: Teatererindringer. Gyldendalske Boghandel, nordisk Forlag. Kristiania og Kjøbenhavn 1911.


== Eksterne lenker ==
(en) Harald Nielsen (actor) – kategori av bilder, video eller lyd på Commons 
(no) Harald Nielsen hos Sceneweb